ผลการประชุมครม. ขยายเวลา “เราชนะ” / ยังไม่มี"มาตรการเยียวยาโควิดรอบใหม่"/ กสิกรไทยปรับประมาณการจีดีพีปี 2564 เป็น +1.8% จาก +2.6%
21 เมษายน 2564

ผลการประชุมครม. ขยายเวลา “เราชนะ” / ยังไม่มี"มาตรการเยียวยาโควิดรอบใหม่"/ กสิกรไทยปรับประมาณการจีดีพีปี 2564 เป็น +1.8% จาก +2.6% 

เมื่อวานนี้ (20 เม.ย.) คณะรัฐมนตรี (ครม.) มีมติอนุมัติการขยายกรอบเวลาของมาตรการ “เราชนะ” ออกไปถึงเดือน มิ.ย. 2564 จาก พ.ค. 2564 เพื่อรับมือกับช่วงการล็อกดาวน์ พร้อมกับการลงทะเบียนเพิ่มเติม หรือ รอบเก็บตก อีก 2.4 ล้านคนให้กับกลุ่มที่ไม่มีสมารท์โฟน ขณะที่ยังไม่มีมาตรการเยียวยาโควิดรอบใหม่ ซึ่งอยู่ระหว่างการเจรจา เบื้องต้นจากการสัมภาษณ์มาตรการเยียวยาชุดใหม่อาจจะออกมาภายใน พ.ค.-มิ.ย.นี้,ขยายเฟส มาตรการเดิมที่ประสบความสำเร็จ และ เพิ่มมาตรการใหม่นั่นคือการกระตุ้นใช้เงินออม รวมไปถึงเดินหน้าเปิดประเทศ 1 ก.ค.ตามกำหนดเดิม 

เรามีมุมมองต่อเรื่องดังกล่าว 3 ประเด็น เรื่องที่ 1 คือ ความสัมพันธ์กันระหว่างการล็อกดาวน์และงบประมาณ ที่เหลืออยู่ หากเราอิงการล็อกดาวน์ในระลอก 3 ที่เกิดขึ้นนั้น ถือว่าในแง่ของความรุนแรง/ผลกระทบไม่มากเมื่อเทียบกับสองรอบแรก โดย ณ ปัจจุบัน เงินจาก พ.ร.ก. เงินกู้โควิด-19 1ล้านลบ เหลือประมาณ 2.178 แสนลบ. รวมกับ งบประมาณปี 2564 ที่กันไว้ใช้ในยามฉุกเฉินและใช้สำหรับ COVID-19 หากจำเป็นอีก 1.263 แสนลบ. เป็นเงินราว 3.4แสนลบ. ด้วยงบที่เหลือดังกล่าว เราคาดว่ารัฐมีจำนวนเงินกระตุ้นเหลือเพียงพอสำหรับการล็อกดาวน์ในวงจำกัดแต่จะไม่พอสำหรับการล็อกดาวน์แบบเต็มรูปแบบ อาทิ ระลอกแรก เนื่องจากหากเราอิงโครงการ “เราไม่ทิ้งกัน” จำนวน 2.40 แสนลบ. ที่มีใช้ในการระบาดระลอก 1 และ “เราชนะ” จำนวน 2.345 แสนลบ. ที่มีใช้ในการระบาดระลอก 2 ทั้งสองมาตรการรวมกันแล้วคิดเป็นเกือบ 70% ของงบประมาณในปัจจุบัน (2.4แสนลบ/3.4แสนลบ) 

ประเด็นที่ 2 เราเชื่อว่ารัฐบาลจะใช้จ่ายงบประมาณที่เหลือด้วยความสมเหตุสมผลพอสมควร เมื่อพิจารณาจากปัจจัยต่างๆ ข้างต้น เราคาดว่ารัฐจะให้ความสำคัญกับการฉีดวัคซีนให้คนไทยเป็นหลัก รวมถึงการกลับมาเปิดประเทศและการดึงเงินออกมาใช้จ่ายจากบัญชีออมทรัพย์ของประชากรไทยเพื่อกระตุ้นเศรษฐกิจ อย่างไรก็ดี การออก พ.ร.ก. เงินกู้อีกรอบสามารถทำได้เมื่ออิงจากเพดานหนี้ระดับ 60% ซึ่งสามารถเกินจากระดับนี้ได้ในยามวิกฤต อิงข้อมูลจากสำนักงานบริหารหนี้สาธารณะ (สบน.) แต่เราเชื่อว่ารัฐบาลจะมุ่งเน้นในแง่ของการฉีดวัคซีน, เปิดประเทศก่อนมากกว่าที่จะออกพรก.อีกฉบับถึงแม้ว่าจะสามารถทำได้ตามกรอบกฏหมาย 

ประเด็นที่ 3 จากประเด็นดังกล่าว ทางกสิกรไทยปรับลดประมาณการ GDP ปี 2564 ลงเป็น +1.8% YoY จาก +2.6% จากสถานการณ์โควิด-19 ระลอก 3 ซึ่งเป็นการสะท้อนถึงประมาณการการบริโภคภาคเอกชนของเราที่ลดลง (+3% YoY) ซึ่งคิดเป็น 52% ของ GDP และ ในประมาณการใหม่ของเรา เราได้รวมการกู้เงินจากพรกโควิด-19 จนครบ รวมถึงงบกลางปี64 ที่จะใช้ในการกระตุ้นเศรษฐกิจ และ เราคาดว่ามาตรการควบคุม/ partial lockdown ของโควิด-19 ในปัจจุบันที่สิ้นสุด เม.ย.2564 สามารถดำเนินต่อได้ถึงราวๆ พ.ค.2564 เท่านั้น หากการควบคุมการระบาดนานกว่าคาด อาจมี downsides risk ต่อ ประมาณการจีดีพีตัวใหม่ของเรา ทั้งนี้เรายังคงมุมมองว่าการส่งออกสินค้าและการลงทุนภาครัฐจะเป็นปัจจัยขับเคลื่อนที่สำคัญต่อประมาณการ GDP ปี 2564 ของเรา  

มุมมองตลาดหุ้น/ กลยุทธ์การลงทุน กลยุทธ์การลงทุนวันนี้คาด SET คาด SET กรอบ 1,565-85 จุด +/- แนะ SCGP  

หุ้นแนะนำ SCGP (พื้นฐาน 50.00 บาท) คาดกำไรปกติไตรมาส 1/2564 จะอยู่ที่ 1.79 พันลบ. ลดลง 14.7% YoY แต่ดีขึ้น 9.9% QoQ จากยอดขายที่สูงขึ้นจากการรวมกิจการของโครงการใหม่, คงมุมมองบวกต่อทิศทางการเติบโตของอุตสาหกรรม อุปสงค์ที่โตแข็งแกร่งและตลาดที่ยังตึงตัว ราคาที่สูงขึ้นปลายไตรมาส 1 จะช่วยให้กำไรสูงขึ้น และ ประเด็นการเข้าคำนวนใน MSCI 

รายงานตัวเลขเศรษฐกิจ วันพุธ ติดตาม ตัวเลข CPI ของอังกฤษเดือน มี.ค. คาด +0.3% MoM และ 0.7% YoY ตามลำดับ และตัวเลขปริมาณน้ำมันสำรองของสหรัฐฯรายสัปดาห์วันพฤหัสฯ ติดตาม ตัวเลขส่งออกและนำเข้าของไทยเดือน มี.ค. คาด -1% YoY และ +4% YoY ตามลำดับ ตัวเลขดุลการค้าของไทยเดือน มี.ค. คาดเกินดุล 1,540 ล้านเหรียญสหรัฐฯ การประชุมธนาคารกลางยุโรปคาดคงอัตราดอกเบี้ยนโยบาย Deposit Facility Rate ที่ -0.50% ตัวเลขการขอสวัสดิการว่างงานรายสัปดาห์คาด +6.25 แสนตำแหน่ง ตัวเลขยอดขายบ้านมือสองเดือน มี.ค. คาด -0.8% MoM เป็น 6.17 ล้านยูนิต  วันศุกร์ ติดตาม ตัวเลขคาดการณ์ PMI ภาคการผลิตของเยอรมันเดือน เม.ย. ประเมิน -1% MoM เป็น 65.9 จุด ตัวเลขคาดการณ์ PMI ภาคการผลิตของเยอรมันเดือน เม.ย. ประเมิน +2.3% MoM เป็น 60.5 จุด และตัวเลขยอดขายบ้านใหม่ในสหรัฐฯ เดือน มี.ค. คาด +12% MoM เป็น 8.68 แสนยูนิต